“Asalhoney” o'ldirib ketilgani yuzasidan qo'shimcha ma'lumot berildi — video

“Asalhoney” nomi bilan tanilgan bloger Asal xo'jaeva 18 mart kuni Toshkent shahridagi uyida o'lik holda topilgani haqida xabar berilgandi. Ichki ishlar vazirligi matbuot kotibi Shohruh G'iyosov ushbu holat yuzasidan ijtimoiy tarmoqlarda tarqalayotgan xabarlarga munosabat bildirdi.
IIV vakili so'nggi kunlarda ijtimoiy tarmoqlarda aholi o'rtasida shov-shuv uyg'otib kelayotgan ma'lumotlar ko'payganini qayd etib, tekshirilmagan, noxolis yoki tergovga oid materiallarni ruxsatsiz tarqatib yuborish holatlari bo'layotgani haqida gapirdi.
“Amaldagi tartibga ko'ra, voqeaga to'liq huquqiy baho berilib, aybdorlarning qilmishi sud tomonidan isbotlamaguncha jamoatchilikka axborot berilmaydi. Ijtimoiy tarmoqlarda esa biz jinoyatga oid turli taxminlar, asossiz xulosalar hamda tekshirilmagan ma'lumotlarning tarqalayotganini ko'ryapmiz.
Eslatib o'taman, tergov organlarining yozma ruxsatisiz tergovga oid materiallarni tarqatish qonunga zid”, — dedi Shohruh G'iyosov. Shuningdek, u agar fuqarolar va ularning yaqinlariga tajovuz bo'lsa, darhol 102 raqamiga yoki eng yaqin ichki ishlar organlariga murojaat qilishlarini so'ragan.

Avvalroq mazkur holat yuzasidan Toshkent shahar prokuraturasi tomonidan Jinoyat kodeksining 97-moddasi (Qasddan odam o'ldirish) bilan jinoyat ishi qo'zg'atilib, jinoyatni fosh etishga qaratilgan tezkor-tergov harakatlari olib borilgani xabar qilingandi.
Ma'lumot o'rnida, “Asalhoney” haqdagi xabarlar 2020 yil tarqala boshlagan. “Asalhoney” 5 mayda o'zi yashaydigan uyda bir erkak hujumiga uchragan. Shu kuni soat taxminan 20:15 da Mirzo Ulug'bek tumani 2-sonli IIBning navbatchilik qismiga fuqaro D.P. murojaat qilib, Mirzo Ulug'bek tumani Markaz-1 mavzesida yashovchi, internetda “Asalhoney” nomi bilan tanilgan ayolning xonadonidan shubhali shovqin-suronli ovozlar eshitilayotgani haqida xabar bergan. Yuqoridagi holat yuzasidan voqea joyiga yetib borgan Toshkent shahar IIBB PPx brigadasi 1-batalon 1-otryadi xodimlari jabrlangan fuqaro yashovchi uyning kirish-chiqish yo'lagidan chiqib, xodimlarni ko'rib voqea joyidan yashirinishga harakat qilgan erkakni ushlagan.
Tuman 2-sonli IIB Jinoyat qidiruv bo'limida gumon qilinuvchining shaxsiga oydinlik kiritilganda, u Toshkent shahar Uchtepa tumani Peshqadam ko'chasida yashovchi Ya.A. ekani, muqaddam Jinoyat kodeksining 273-moddasi (Giyohvandlik vositalari, ularning analoglari yoki psixotrop moddalarni o'tkazish maqsadini ko'zlab qonunga xilof ravishda tayyorlash, olish, saqlash va boshqa harakatlar qilish, shuningdek ularni qonunga xilof ravishda o'tkazish) bilan jinoiy javobgarlikka tortilgani aniqlangan.
Shundan so'ng “Asalhoney”ning o'zi ijtimoiy tarmoqlardagi sahifalarida yuz bergan voqea yuzasidan videoxabar qoldirgan. U gumon qilinuvchi ijtimoiy tarmoqda jabrlanuvchining katta miqdordagi pul bilan tushganini tasvirlarini ko'rib, shu pullarga ega bo'lish maqsadida uning uyiga kelgani va unga hujum qilganini ta'kidlagan.
Shuningdek, bu voqealardan so'ng 2020 yil noyabr oyida “Asalhoney” yana internetni “portlatdi”. 2020 yilning 31 oktyabr kuni fuqaro Murod Abdullaev Asalhoneyga qo'ng'iroq qilgan. Yigit suhbat davomida Asal xo'jaevaga qilayotgan ishlari yaxshi emasligi, yoshlarning ongiga salbiy ta'sir ko'rsatayotganini aytgan. Ammo Asal xo'jaeva erkakning so'zlariga haqorat bilan javob qaytargan. Shuningdek, qo'ng'iroq jarayonini videotasvirga olib, Instagramʼdagi o'z sahifasiga joylashtirgan. O'z navbatida, ushbu videotasvirlar internet orqali tarqalgach Murod Abdullaevga turli odamlar qo'ng'iroq qilib, uni haqoratlagan. Jabrlanuvchi mazkur holat yuzasidan Mirzo Ulug'bek tumani ma'muriy sudiga shikoyat qilgan.
Sud voqeani batafsil o'rganib chiqqan. Sud qaroriga ko'ra, xo'jaeva Asal Matyoqubovna Ma'muriy javobgarlik to'g'risidagi kodeksning 41-moddasi (Haqorat qilish) hamda 183-moddasi (Mayda bezorilik) bilan aybdor deb topilgan. Asal xo'jaevaga nisbatan Ma'muriy javobgarlik to'g'risidagi kodeksning 41-moddasiga asosan bazaviy hisoblash miqdorining 20 barobari miqdorida, ya'ni 4 460 000 ming so'm jarima jazosi, shuningdek, 183-moddaga asosan uzil-kesil 5 sutka ma'muriy qamoq jazosi tayinlangan.
Avvalroq 2022 yil yanvar oyida “Asalhoney” uyida pichoqlab ketilgani haqida turli xabarlar tarqalgan edi. Toshkent shahar IIBB matbuot xizmati bu yolg'on ekanini aytgan edi. Shuningdek bloger ham buni inkor etib, tirikligini ta'kidlagan.